Frishidèr

Un frishidèr ta un aparato doméstiko òf komersial pa tene kuminda fresku. E ta konsistí di un kompartimentu isolá i un sistema ku ta transferí kalor for di paden pa su eksterior. Esaki ta tene temperatura paden di frishidèr mas abou ku temperatura ambiental di kamber. Frialdat ta un método esensial pa ku almasenamentu di kuminda. Temperaturanan abou ta reprimí kresementu di bakteria, i redusi asina dañamentu di kuminda. 

Un frishidèr mas tantu ta warda kuminda na un temperatura djis ariba di e punto di fris di awa. E temperatura rekomendá pa warda kuminda ku ta putri ta entre 3 i 5°C. Un frizer ta un frishidèr spesialisá, òf un kompartimentu den dje, ku ta warda kuminda na temperaturanan bou di sero. 

E promé métodonan di fria kuminda tabata dependé di eis natural. Frialdat artifisial a wòrdu desaroyá meimei di siglo diesocho i a mehorá na kuminsamentu di siglo diesnuebe. Na 1834, e promé sistema di frishidèr komo damp kòmprèser ku tabata funshoná a wòrdu konstruí ta usa teknologia similar na esun di èrko moderno. E promé mashin di eiss komersial a wòrdu inventá na 1854. Frishidèrnan doméstiko a wòrdu inventá na 1913. Na 1923, Frigidaire a introdusí e promé unidat outonomo. E introdukshon di Freon den añanan 1920 a ekspandé e merkado di frishidèr den añanan 1930. Kompartimentu di frizer separá a bira komun rònt di 1940.

 Historia 

E historia di frishidèr artifisial a kuminsá ora profesor eskoses William Cullen a diseñá un mashin chikitu di frishidèr na 1755. Na 1805, e inventor merikano Oliver Evans a deskribí un sistema será síkliko di frialdat komo damp komprèser. E método aki a usa  diethyl ether bou di vakuo pa produsí eis. Na 1820, e sientífiko britániko Michael Faraday a logra transformá amonia i otro gasnan den likido bou di preshon altu i temperatura abou, i na 1834 un merikano, Jacob Perkins na Gran Bretania, a konstruí e promé sistema di frialdat komo damp komprèser ku tabata funshoná.

E promé sistema práktiko di frialdat komo damp komprèser a wòrdu konstruí pa un eskoses, James Harrison. Su patènt di 1856 tabata pa un sistema ku ta usa ether, alkohòl òf amonia. El a konstruí un mashin mekániko pa traha eis na 1851 i su promé mashin komersial pa traha eis a sigui na 1854.

Kategoria:Invento